ai4bharat/Pralekha huggingface dataset:
श्रम और रोजगार मंत्रालय
ईपीएफओ ने डिजिटल जीवन प्रमाण पत्र प्रस्तुत करने के लिए ईपीएस पेंशनधारकों को विभिन्न विकल्पों की सुविधा प्रदान की
कर्मचारी पेंशन योजना 1995  के सभी पेंशनधारकों को पेंशन धनराशि प्राप्त करने के लिए प्रत्येक वर्ष जीवन प्रमाण पत्र /डिजिटल जीवन प्रमाणपत्र  जमा करने की जरूरत पड़ती है। कोविड-19 महामारी के वर्तमान परिदृश्य में, कर्मचारी भविष्य निधि संगठन  ने ईपीएस पेंशनधारकों को अपने घर से या घर के नज़दीक ही डीएलसी जमा करने के लिए विभिन्न विकल्पों की सुविधा प्रदान की है। इन सभी तरीकों/एजेंसियों के माध्यम से प्रस्तुत जेपीपी भी समान रूप से मान्य होंगे।
ईपीएफओ के 135 क्षेत्रीय कार्यालयों और 117 जिला कार्यालयों के अलावा, ईपीएस पेंशनधारक अब उन बैंक शाखाओं और निकटतम डाकघरों में डीएलसी जमा कर सकते हैं, जहां से वे पेंशन प्राप्त करते हैं। सामान्य सेवा केंद्र  के 3.65 लाख से अधिक राष्ट्रव्यापी नेटवर्क पर भी डीएलसी को प्रस्तुत किया जा सकता है। इसके अलावा, ईपीएस पेंशनधारक ‘उमंग’ ऐप का उपयोग करके भी डीएलसी जमा कर सकते हैं।
हाल ही में, इंडिया पोस्ट पेमेंट्स बैंक  ने पेंशनधारकों के लिए घर से ही डिजिटल लाइफ सर्टिफिकेट  जमा करने की सुविधा शुरू की है। ईपीएस पेंशनधारक अब मामूली शुल्क के भुगतान पर घर से ही डीएलसी सेवा का लाभ उठाने के लिए ऑनलाइन अनुरोध प्रस्तुत कर सकते हैं। निकटतम डाकघर से एक डाकिया पेंशनधारक के घर जाकर डीएलसी तैयार करने की प्रक्रिया पूरी करेगा।
नए दिशा-निर्देशों के अनुसार, ईपीएस पेंशनधारक अब अपनी सुविधा के अनुसार, साल में किसी भी समय डीएलसी जमा कर सकते हैं। डीएलसी जमा करने की तारीख से एक वर्ष तक जीवन प्रमाणपत्र मान्य रहेगा। जिन पेंशनधारकों को 2020 में पेंशन भुगतान आदेश  जारी किया जा चुका है, उन्हें एक वर्ष पूरा होने तक जेपीपी अपलोड करने की आवश्यकता नहीं है। इससे पहले, सभी ईपीएस पेंशनधारकों को नवंबर महीने में डीएलसी जमा करना आवश्यक होता था। इस कारण डिजिटल जीवन प्रमाण पत्र जमा करने के लिए पेंशनधारकों को लंबी कतारों और भीड़ जैसी कठिनाइयों का सामना करना पड़ता था। ईपीएस ने पेंशनधारकों के हित में यह कदम उठाया है।
कोरोना वायरस से वरिष्ठ नागरिकों को गंभीर बीमारी का जोखिम अधिक है। कोविड -19 महामारी के इस कठिन समय में, पेंशन धनराशि समय पर जारी करने और उनके घर पर ही सेवाएं उपलब्ध कराने के लिए ईपीएफओ अपने पेंशनधारकों के साथ खड़ा है। इन पहलों से लगभग 67 लाख ईपीएस पेंशनधारक लाभान्वित होंगे, जिनमें से लगभग 21 लाख विधवा/ विधुर, बच्चे और अनाथ पेंशनधारक हैं।
युवा कार्यक्रम एवं खेल मंत्रालय
केंद्रीय युवा कार्य एवं खेल मंत्री ने राष्ट्र निर्माण में अधिक युवा स्वयंसेवकों के प्रवेश का आह्वान किया; सभी स्वयंसेवकों की कनेक्टिविटी सुनिश्चित करने के लिए डिजिटलीकरण अभियान
केंद्रीय युवा कार्य एवं खेल मंत्री श्री अनुराग सिंह ठाकुर ने राष्ट्र निर्माण में युवाओं की भागीदारी बढ़ाने के लिए राज्यों से नेहरू युवा केंद्र संगठन  और राष्ट्रीय सामाजिक सेवा  कार्यक्रमों में युवा स्वयंसेवकों के प्रवेश को बढ़ाने का आह्वान किया। दूसरे दिन गुजरात के माननीय मुख्यमंत्री श्री भूपेंद्रभाई पटेल उपस्थित थे।
गुजरात के केवड़िया में दो-दिवसीय राष्ट्रीय सम्मेलन के समापन दिवस पर अपने संबोधन में युवा कार्य एवं खेल मंत्री श्री ठाकुर ने कोविड महामारी के दौरान नागरिक समाज की सेवा में युवा स्वयंसेवकों द्वारा निभाई गई महत्वपूर्ण भूमिका की ओर इशारा किया और कहा कि राज्यों को भारत की विशाल युवा क्षमता और उन्हें राष्ट्र निर्माण परियोजनाओं की एक श्रृंखला में शामिल करने पर ध्यान देना चाहिए। उन्होंने देश के युवाओं को एक साथ लाने और एक मोबाइल ऐप बनाने के लिए प्रौद्योगिकी का उपयोग करने की आवश्यकता पर जोर दिया जो पूरे देश में युवा स्वयंसेवकों की अंतिम मील कनेक्टिविटी सुनिश्चित करेगा।
विभिन्न राज्यों के 15 युवा कार्य एवं खेल मंत्रियों सहित 33 राज्यों और केंद्रशासित प्रदेशों के प्रतिनिधियों ने इस दो-दिवसीय सम्मेलन में हिस्सा लिया। यह सम्मेलन भारत को एक खेल राष्ट्र बनाने के उपायों पर चर्चा और विचार-विमर्श का एक राष्ट्रीय मंच था। चर्चा के दौरान श्री ठाकुर ने कहा कि सभी राज्यों का एक साझा सूचना बैंक विकसित करने की आवश्यकता है जो विभिन्न क्षेत्रों और खेल विषयों में मौजूदा बुनियादी ढांचे, कोचों की संख्या, उपकरण सुविधाओं को प्रतिबिंबित कर सके, ताकि भविष्य की योजना आसानी से बनाई जा सके। उन्होंने कहा, "हमें अपनी आगे की योजना के लिए एक वैज्ञानिक दृष्टिकोण अपनाने की जरूरत है। ऐसे राज्य हैं जो कुछ खेलों में अच्छे हैं, उनके पास बेहतर कोच और बेहतर बुनियादी ढांचा है जिसका उपयोग अन्य राज्यों के एथलीटों द्वारा भी किया जा सकता है।”
भारत को दुनिया के शीर्ष 10 खेल देशों में शामिल करने के माननीय प्रधानमंत्री श्री नरेन्द्र मोदी जी के सपने को पूरा करने के लिए समन्वय महत्वपूर्ण होगा। हमें हमेशा एथलीट को केंद्र में रखना होता है और अपनी नीतियों की योजना बनाते समय भी उनके जीवन की आसानी को देखना होता है।"
सड़क परिवहन एवं राजमार्ग मंत्रालय
द्वारका एक्सप्रेसवे के निर्माण के लिए एनएच 48 पर ट्रैफिक डायवर्जन
द्वारका एक्सप्रेसवे के निर्माण कार्य को सुविधाजनक बनाने के लिए, एनएचएआई ने दिल्ली/एनसीआर में एनएच 48 पर महिपालपुर और रजोकरी के बीच 500 मीटर के लिए ट्रैफिक डायवर्जन किया गया है। यातायात की सुविधा के लिए 17 मीटर चौड़ी स्लिप रोड का निर्माण किया गया है जो मौजूदा एनएच 48 से अधिक चौड़ी है। इसके अलावा, एनएचएआई ने ट्रैफिक मार्शल तैनात किए हैं और डायवर्जन वाले स्थानों पर कैमरे लगाए हैं। यातायात के सुचारू प्रवाह को बनाए रखने के लिए टो-अवे रिकवरी क्रेन भी तैनात किए गए हैं। यह व्यवस्था अगले 3 महीने तक जारी रहने की संभावना है।
प्रतिदिन 3 लाख से अधिक वाहन एनएच 48 का उपयोग करते हैं। एक्सप्रेसवे के निर्माण से ट्रैफिक को कम करने, काम के घंटों की बर्बादी को रोकने और दिल्ली एनसीआर के वाहनों के प्रदूषण को कम करने में मदद मिलेगी।
लगातार बढ़ती ट्रैफिक को कम करने के लिए, एनएचएआई द्वारका एक्सप्रेसवे का निर्माण कर रहा है जो आईजीआई हवाई अड्डे के पास शिव मूर्ति और मानेसर के पास खेरकी दौला के बीच एनएच 48 को बायपास करेगा। यह पूरी तरह से नियंत्रित ग्रेड से अलग 14 लेन एक्सप्रेसवे होगा, जो देश में अपनी तरह का पहला एक्सप्रेसवे होगा।
अत्याधुनिक राजमार्ग में भारत की पहली 4 किमी लंबी 8 लेन वाली सुरंग के साथ-साथ 8-लेन की एलिवेटेड रोड होगी। द्वारका एक्सप्रेसवे का टेक ऑफ पॉइंट एक इंटरचेंज होगा जिसमें मौजूदा एनएच 48 के नीचे 2 अंडरपास होंगे और साथ में एलिवेटेड कॉरिडोर भी होगा।
द्वारका एक्सप्रेसवे के निर्माण को सुविधाजनक बनाने के लिए एनएचएआई ने डायवर्ट किए गए खंड पर यातायात के सुचारू प्रवाह को सुनिश्चित करने के लिए सभी आवश्यक प्रबंध किए हैं।
उप राष्ट्रपति सचिवालय
दीर्घावधि विकास, स्थायित्व और बेहतर जीवन के लिए वृहद आर्थिक एकीकरण के साथ उत्तर-पूर्व का आसियान के साथ जुड़ाव अहम : उपराष्ट्रपति
उत्तर-पूर्व क्षेत्र प्रचुर प्राकृतिक संसाधनों से संपन्न
उपराष्ट्रपति ने त्रिपुरा विश्वविद्यालय के दीक्षांत समारोह को संबोधित किया
उपराष्ट्रपति श्री एम वेंकैया नायडू ने कहा है कि उत्तर-पूर्व के लोगों के दीर्घावधि विकास, स्थायित्व, और बेहतर जीवन के लिए वृहद आर्थिक एकीकरण के साथ उत्तर-पूर्व का आसियान के साथ जुड़ाव पर ध्यान देना अहम है। उपराष्ट्रपति आज अगरतला में त्रिपुरा विश्वविद्यालय के दीक्षांत समारोह को संबोधित कर रहे थे। इस मौके पर त्रिपुरा के राज्यपाल प्रो. तथागत राय और अन्य बड़ी हस्तियां मौजूद थीं।
उपराष्ट्रपति ने कहा कि उत्तर-पूर्व का क्षेत्र प्रचुर प्राकृतिक संसाधनों से संपन्न है लेकिन इसकी वास्तविक क्षमता की पहचान में यहां के मुश्किल भू-भाग, तितर-बितर आबादी, खराब संपर्क और अपर्याप्त ढांचागत संरचना बाधक रहे हैं। उन्होंने बताया कि और अधिक व्यापार केंद्रों और सीमा पर हाटों की स्थापना कर केंद्र सरकार हमारे उत्तर-पूर्व के राज्यों और इसके पड़ोसी देशों के बीच सीमा व्यापार की सुविधा बढ़ाने की इच्छुक है।
संसाधन संपन्न उत्तर-पूर्व के राज्यों में निवेश की संभावनाओं को उजागर करते हुए उपराष्ट्रपति ने केंद्र और राज्य सरकारों से कदम से कदम मिलाकर काम करने का आग्रह किया। उत्तर-पूर्व के क्षेत्र को मुख्यधारा में लाने के लिए संपर्क माध्यम में सुधार लाने पर जोर देते हुए उपराष्ट्रपति ने कहा कि ऐसी पहल से पर्यटन, व्यापार और लोगों के बीच संपर्क बढ़ाने में मदद मिलेगी। उन्होंने कहा कि संपर्क के साधन को आर्थिक विकास का सोपान बनाना चाहिए।
उपराष्ट्रपति ने उत्तर-पूर्व के सभी राज्यों को संयुक्त उद्यमों पर काम करने और आसियान देशों के साथ बागवानी, फूलों की खेती, पारंपरिक दवाई इत्यादि क्षेत्रों में सहयोग करने का आग्रह किया है। उन्होंने कहा कि इससे क्षेत्र के युवाओं के लिए रोजगार और स्वरोजगार के नए अवसर खुलेंगे।
उपराष्ट्रपति ने कहा कि शिक्षा की वजह से हमारा सर्वश्रेष्ठ प्रदर्शन सामने आना चाहिए। उन्होंने आगे कहा कि यह सुनिश्चित किया जाना चाहिए कि शिक्षा प्रणाली सबसे मजबूत नैतिक और नैतिक मूल्यों को जन्म दे और उत्कृष्टता की भावना को बढ़ावा दे । उन्होंने कहा कि शिक्षा को समावेशी दृष्टिकोण, सहिष्णुता और करुणा को भी बढ़ावा देना चाहिए।
शिक्षा पर महात्मा गांधीजी के विचारों के बारे में छात्रों को याद दिलाते हुए उपराष्ट्रपति ने कहा कि साक्षरता शिक्षा का अंत नहीं है और यह शिक्षा की शुरुआत भी नहीं है। यह एक ऐसा माध्यम है जहां महिला और पुरुष शिक्षित की जा सकती हैं। उन्होंने कहा कि साक्षरता अपने आप में कोई शिक्षा नहीं है।
मंत्रिमण्डल
केंद्रीय मंत्रिमंडल ने भारत निर्वाचन आयोग और मालदीव के चुनाव आयोग के बीच चुनाव प्रबंधन एवं प्रशासन के क्षेत्र में सहयोग के लिए एमओयू को मंजूरी दी
प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत निर्वाचन आयोग और मालदीव के चुनाव आयोग के बीच चुनाव प्रबंधन एवं प्रशासन के क्षेत्र में सहयोग के लिए समझौता ज्ञापन  के प्रस्ताव को मंजूरी दे दी है। इसमें चुनाव प्रक्रिया के संगठनात्मक और तकनीकी विकास के क्षेत्र में जानकारियों एवं अनुभव का आदान-प्रदान, सूचना साझा करने में सहयोग, संस्थागत मजबूती एवं क्षमता निर्माण, कर्मचारियों का प्रशिक्षण और नियमित आधार पर विचार-विमर्श आदि शामिल है।
प्रस्तावित एमओयू द्विपक्षीय सहयोग को बढ़ावा देगा। इसका लक्ष्य मालदीव के चुनाव आयोग को तकनीकी सहायता/क्षमता निर्माण में सहायता देना, चुनाव प्रबंधन एवं प्रशासन के क्षेत्र में सहयोग पर ध्यान देना है।
राष्ट्रपति सचिवालय
राष्ट्रपति को पांच राष्ट्रों के राजनयिक प्रतिनिधियों ने परिचय-पत्र प्रस्तुत किये
राष्ट्रपति श्रीमती द्रौपदी मुर्मु ने आज  राष्ट्रपति भवन में आयोजित एक समारोह में लिथुआनिया, लाओ पीडीआर, यूनान और ग्वाटेमाला के राजदूतों तथा इस्वातीनी राजशाही के उच्चायुक्त के परिचय-पत्रों को स्वीकार किया। अपने-अपने परिचय-पत्र प्रस्तुत करने वाले गणमान्यों के नाम इस प्रकार हैं:
- महामहिम श्रीमती डायना मिइकेवेसीन, लिथुआनिया की राजदूत
- महामहिम श्री बाउनमी वानमनी, लाओ जन लोकतांत्रिक गणराज्य के राजदूत
- महामहिम श्री डिमिट्रियॉस आयोनाउ, यूनान के राजदूत
- महामहिम श्री ओमर लिसांत्रो कास्तानेदा सोलारेस, ग्वाटेमाला गणराज्य के राजदूत
- महामहिम श्री मेनज़ी सिफो डालमिनी, इस्वातीनी राजशाही के उच्चायुक्त
सूचना और प्रसारण मंत्रालय
केन्द्रीय सूचना एवं प्रसारण तथा मत्स्य पालन, पशुपालन और डेयरी राज्य मंत्री डॉ. एल. मुरुगन ने पीआईबी की इलेक्ट्रिक कार फ्लीट को झंडी दिखाई
पेट्रोल/डीजल कारों के बदले इलेक्ट्रिक कारों के उपयोग के जरिये उत्सर्जन तीव्रता में कमी लाने से हमारी प्रतिबद्धता को पूरा करने में मदद मिलेगी: डॉ. एल. मुरुगन
केन्द्रीय सूचना एवं प्रसारण तथा मत्स्य पालन, पशुपालन और डेयरी राज्य मंत्री डॉ. एल. मुरुगन ने आज यहां पत्र सूचना कार्यालय के इलेक्ट्रिक कार फ्लीट को झंडी दिखाई।
इस अवसर पर डॉ. एल. मुरुगन ने कहा कि प्रधानमंत्री के विज़न से प्रेरणा लेते हुए, भारत सरकार ने देश में इलेक्ट्रिक वाहनों के उपयोग को बढ़ावा देने और उन्हें मुख्यधारा के उपयोग में शामिल करने के लिए एक बहुआयामी दृष्टिकोण अपनाया है।
संस्कृति मंत्रालय
राष्ट्रपति श्री रामनाथ कोविंद 4 जुलाई, 2020 को अषाढ़ पूर्णिमा पर धम्म चक्र दिवस समारोहों का उद्घाटन करेंगे
संस्कृति मंत्री श्री प्रह्लाद सिंह पटेल तथा अल्पसंख्यक राज्य मंत्री श्री किरेन रिजिजू भी उद्घाटन समारोह को संबोधित करेंगे
वर्चुअल वेसाक एवं 7 मई से 16 मई 2020 तक वैश्विक प्रार्थना सप्ताह के अत्यंत सफल आयोजन के बाद, अंतरराष्ट्रीय बौद्ध परिसंघ  अब भारत सरकार के संस्कृति मंत्रालय की साझीदारी में आगामी 4 जुलाई, 2020 को अषाढ़ पूर्णिमा पर धम्म चक्र दिवस मना रहा है।
भगवान बुद्ध के ज्ञान एवं जागृति, उनके धम्म चक्र के मोड़ तथा महापरिनिर्वाण की भूमि होने की भारत की ऐतिहासिक विरासत के अनुरूप राष्ट्रपति श्री रामनाथ कोविंद नई दिल्ली के राष्ट्रपति भवन से धम्म चक्र दिवस समारोहों का उद्घाटन करेंगे।
संस्कृति मंत्री  श्री प्रह्लाद सिंह पटेल तथा अल्पसंख्यक राज्य मंत्री श्री किरेन रिजिजू भी उद्घाटन समारोह को संबोधित करेंगे। दिन के शेष समारोह महाबोधि सोसाइटी ऑफ इंडिया तथा बोध गया मंदिर प्रबंधन समिति के सहयोग से सारनाथ के मुलागंध कुटी विहार तथा बोध गया के महाबोधि मंदिर से प्रसारित किए जाएंगे।
राजवंश, बौद्ध संघों के सर्वोच्च प्रमुख तथा विश्व भर तथा आईबीसी चैप्टर, सदस्य संगठनों के विख्यात जानकार एवं विशेषज्ञ इसमें भाग ले रहे हैं।
अषाढ़ पूर्णिमा का पावन दिवस भारतीय सूर्य कैलेंडर के अनुसार अषाढ़ महीने की पहली पूर्णिमा को पड़ता है जो श्रीलंका में एसाला पोया तथा थाईलैंड में असान्हा बुचा के नाम से विख्यात है। बुद्ध पूर्णिमा या वेसाक के बाद बौद्धों के लिए यह दूसरा सबसे पवित्र दिवस है।
यह दिन बुद्ध के ज्ञान प्राप्त करने के बाद भारत में वाराणसी के निकट सारनाथ में आज के दिन हिरण उद्यान, ऋषिपटन में अषाढ़ की पूर्णिमा को पहले पांच तपस्वी शिष्यों  को उपदेश दिए जाने को चिन्हित करता है। धम्म चक्र-पवट्टनसुता  या धर्म चक्र प्रवर्तन सूत्र  का यह उपदेश धर्म के प्रथम चक्र के घूमने के नाम से भी विख्यात है और चार पवित्र सत्य तथा उच्च अष्टमार्ग से निर्मित्त है।
संन्यासियों तथा संन्यासिनियों के लिए भी वर्षा ऋतु निवर्तन  भी इसी दिन से आरंभ होता है जो जुलाई से अक्तूबर तक तीन चंद्र महीनों तक चलता है जिसके दौरान वे एक एकल स्थान पर, साधारणतया अपने मंदिरों में, गहन साधना करते हुए बने रहते हैं। इस अवधि के दौरान उनकी सेवा गृहस्थ समुदाय द्वारा की जाती है जो उपोस्था अर्थात आठ नियमों का पालन करते हैं तथा अपने गृरुओं के दिशानिर्देश में ध्यान करते हैं।
इस दिन को बौद्धों एवं हिन्दुओं, दोनों के द्वारा अपने गृरुओं के प्रति सम्मान प्रकट करने के लिए गुरु पूर्णिमा के रूप में भी मनाया जाता है।
एक अग्रणी बौद्ध विश्व निकाय के रूप में, अंतरराष्ट्रीय बौद्ध परिसंघ  एक बार फिर से इस बहुत पवित्र दिवस को मनाने के लिए एक भव्य उत्सव को एकजुट करने के जरिये विश्व भर में धम्म अनुयायियों की सामूहिक आकांक्षाओं का नेतृत्व कर रहा है।
वर्तमान में व्याप्त कोविड-19 महामारी के कारण, यह समारोह वर्चुअल एवं बुद्ध के पदचिन्हों पर समादेशित पवित्र भूमि से नियमों एवं विनियमनों के सख्त अनुपालन के तहत आयोजित किया जाएगा। इसके अतिरिक्त, थेरावदा एवं विश्व भर के कई देशों से महायान परंपराओं दोनों में ही समारोहों एवं धम्म चक्र पवत्तनसुत्ता के जापों का भी सीधा प्रसारण किया जाएगा।
सामाजिक न्याय एवं अधिकारिता मंत्रालय
केन्द्रीय मंत्रिमंडलने केन्द्रीय सूची में अन्य पिछड़ा वर्ग के भीतर उप-वर्गीकरण से जुड़ेमुद्दोंपर गौर करने के लिए संविधान के अनुच्छेद 340 के तहत गठित आयोग के कार्यकाल में विस्तार को मंजूरी दी
माननीय प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज केन्द्रीय सूची में अन्य पिछड़ा वर्ग  के भीतर उप-वर्गीकरण से जुड़ेमुद्दों पर गौर करने के लिए संविधान के अनुच्छेद 340 के तहत गठित आयोग के कार्यकाल में 31 जुलाई 2021 से आगे 6 महीने के लिए और 31 जनवरी 2022 तक प्रभावी रहने वाले ग्यारहवें विस्तार को मंजूरी दे दी है।
लाभ
इस “आयोग”के कार्यकाल और इसके संदर्भ की शर्तों में प्रस्तावित विस्तार इसे विभिन्न हितधारकों के साथ परामर्श के बाद अन्य पिछड़ा वर्ग के उप-वर्गीकरण से जुड़े मुद्दों पर एक व्यापक रिपोर्ट प्रस्तुत करने में सक्षम बनाएगा।
कार्यान्वयन संबंधी कार्यक्रम:
इस “आयोग”के कार्यकाल को 31 जुलाई 2021 से आगे और 31 जनवरी 2022 तक बढ़ाने संबंधी आदेश को राष्ट्रपति के अनुमोदन के बाद अधिसूचित किया जाएगा।
विज्ञान एवं प्रौद्योगिकी मंत्रालय
रोग का पता लगाने के लिए कम लागत वाले स्मार्ट नैनो उपकरणों पर कार्य करने वाली अनुसंधानकर्ता को एसईआरबी महिला उत्कृष्टता पुरस्कार मिला
राष्ट्रीय पशु जैव-प्रौद्योगिकी संस्थान , हैदराबाद की वैज्ञानिक डॉ. सोनू गांधी को प्रतिष्ठित एसईआरबी महिला उत्कृष्टता पुरस्कार से सम्मानित किया गया है। उन्होंने हाल ही में रुमेटीइड गठिया , हृदय रोग  और जापानी एन्सेफलाइटिस  का पता लगाने के लिए एक स्मार्ट नैनो-उपकरण विकसित किया है।
विज्ञान और प्रौद्योगिकी विभाग  के विज्ञान और इंजीनियरिंग अनुसंधान बोर्ड  द्वारा स्थापित यह पुरस्कार, विज्ञान और इंजीनियरिंग के अग्रणी क्षेत्रों में युवा महिला वैज्ञानिकों की उत्कृष्ट अनुसंधान उपलब्धियों को मान्यता देकर सम्मानित करता है।
उनके समूह द्वारा विकसित स्मार्ट नैनो-उपकरण ने एमीन के साथ क्रियाशील ग्रेफीन और विशिष्ट एंटीबॉडी के सम्मिश्रण का उपयोग करके बीमारियों के बायोमार्कर का पता लगाने में मदद की।
विकसित सेंसर से अल्ट्रा-उच्च सेंसिटिविटी, ऑपरेशन में आसानी और कम समय में प्रतिक्रिया मिलने जैसे कई महत्वपूर्ण फायदे मिलते हैं, जिसे पॉइंट-ऑफ-केयर टेस्टिंग के लिए आसानी से एक चिप में रखा जा सकता है। इस विकसित सेंसर ने पारंपरिक तकनीकों की तुलना में स्पष्ट लाभ दर्शाया तथा यह अत्यधिक संवेदनशील है। वे रोगों का जल्द पता लगाकर त्वरित और अधिक प्रभावी एवं कम खर्चीला उपचार सुनिश्चित कर सकते हैं।
उनका अनुसंधान ट्रांसड्यूसर नामक उपकरणों की सतह पर नैनो पदार्थ और जैव-अणुओं के बीच अंतर-क्रिया की प्रणाली की समझ पर आधारित है, जो एक प्रणाली से ऊर्जा प्राप्त करते हैं और बैक्टीरिया और वायरल रोग का पता लगाने, पशु चिकित्सा एवं कृषि अनुप्रयोग, खाद्य विश्लेषण और पर्यावरण निगरानी को लेकर बायोसेंसर की एक नई पीढ़ी के विकास के लिए इसे प्रसारित करते हैं।
डॉ. सोनू की प्रयोगशाला ने फलों और सब्जियों में मुख्य रूप से फफूंद और मिट्टी से पैदा होने वाले कीटों को नियंत्रित करने के लिए उपयोग किए जाने वाले कीटनाशकों का पता लगाने के लिए विद्युत-रसायन के साथ-साथ माइक्रोफ्लुइडिक-आधारित नैनोसेंसर विकसित किया है। एक समानांतर अध्ययन में, उसकी लैब ने कैंसर के बायोमार्कर की अल्ट्राफास्ट सेंसिंग विकसित की है। यूरोकीनेस प्लाजमीनोजेन एक्टिवेटर रिसेप्टर  नामक इस विकसित कैंसर के बायोसेंसर का इस्तेमाल एक मात्रात्मक उपकरण के रूप में किया जा सकता है, जिससे यह कैंसर रोगियों में यूपीएआर का पता लगाने में एक विकल्प बन जाता है। यह अनुसंधान 'बायोसेंसर एंड बायोइलेक्ट्रॉनिक' जर्नल में प्रकाशित हुआ है।
हाल ही में, उसकी लैब ने दूध और मांस के नमूनों में टॉक्सिन  का पता लगाने के लिए त्वरित और संवेदनशील माइक्रोफ्लुइडिक उपकरणों का निर्माण किया है, जिन्हें एप्टामर्स कहा जाता है। उन्होंने खाद्य सुरक्षा में गुणात्मक और मात्रात्मक विश्लेषण दोनों के लिए तत्काल खाद्य विषाक्त पदार्थों का पता लगाने के लिए एफ्लाटॉक्सिन बी 1 का शीघ्र पता लगाने को लेकर माइक्रोफ्लुइडिक पेपर डिवाइस विकसित किया है। स्वास्थ्य पहलू के लिए संवेदनशील, किफायती और शीघ्र निदान के लिए सीआरआईएसपीआर-सीएएस13 और क्वांटम डॉट्स आधारित इलेक्ट्रोकेमिकल बायोसेंसर का उपयोग करके साल्मोनेला के बहुविध घटकों का पता लगाना उनकी एक वर्तमान परियोजना का लक्ष्य है।
वे नए किफायती तथा क्षेत्र-प्रयोज्य विश्लेषणात्मक उपकरणों को विकसित करने पर ध्यान केंद्रित कर रही हैं, जो रोग का शीघ्र पता लगाने के लिए प्वाइंट ऑफ केयर  डायग्नोस्टिक्स उपलब्ध करते हैं, जिससे स्वास्थ्य समस्याओं को हल करने के लिए समय प्रबंधन की सुविधा मिलती है।
[अधिक जानकारी के लिए, डॉ. सोनू गांधी  से संपर्क किया जा सकता है।]
आयुष
गांधी जयंती के उपलक्ष्य में नेचुरोपैथी पर वेबिनार्स की एक शृंखला का आयोजन किया जाएगा
आयुष मंत्रालय के अधीन राष्ट्रीय नेचुरोपैथी संस्थान, पुणे महात्मा गांधी की 150वीं जयंती महोत्सव के उपलक्ष में 2 अक्टूबर, 2020 से महात्मा गांधी के स्वदेशी विचारों और दर्शन को महत्व देते हुए नेचुरोपैथी पर वेबिनार्स की एक श्रृंखला का आयोजन आरंभ करेगा, जो राष्ट्रीय नेचुरोपैथी दिवस 18 नवंबर, 2020 तक जारी रहेगा।
इस वेबिनार्स श्रृंखला के माध्यम से यह संदेश देने का प्रयास किया जाएगा कि स्वास्थ्य की देखभाल का दायित्व हम सहजता से उपलब्ध नेचुरोपैथी पद्धतियों के द्वारा कर सकते हैं। इस कार्यक्रम का उद्देश्य नेचुरोपैथी की व्यवस्था के बारे में जागरूकता का सृजन करना और इसका प्रदर्शन करना है। नेचुरोपैथी की सेवा में लगे लोगों से लाइव चैट के फीडबैक सत्र भी आयोजित होंगे।
वर्चुअल माध्यम पर आयोजित होने वाले इस कार्यक्रम से भौतिक सीमाओं का का बंधन ख़त्म होगा और इन कार्यक्रमों में देश के साथ-साथ दुनिया के विभिन्न भागों से लोग हिस्सा ले सकेंगे। स्वास्थ्य एवं तंदुरुस्ती पर गांधी जी के विचारों को लोगों तक पहुंचाने के प्रयास किए जाएंगे, जो कोविड-19 जैसे संकट के दौरान विशेष महत्व रखते हैं। गांधीजी का मानना था कि स्वास्थ्य की देखभाल प्रत्येक व्यक्ति की अपनी जिम्मेदारी है।
वेबिनार्स की इस श्रृंखला के माध्यम से हमारे लिए सहजता से उपलब्ध सामान्य नेचुरोपैथी व्यवस्था के माध्यम से अपने स्वास्थ्य की देखभाल करने के बारे में संदेश देने की कोशिश की जाएगी। इस कार्यक्रम के माध्यम से प्रदर्शन के जरिए नेचुरोपैथी प्रैक्टिस के संबंध में जागरूकता सृजन करने का प्रस्ताव है।
स्वास्थ्य पर महात्मा गांधी के विचारों के संबंध में बोलने के लिए दुनिया के विभिन्न देशों से विशेषज्ञों को आमंत्रित किया जाएगा। इसमें जनता के बेहतर स्वास्थ्य के लिए विभिन्न पहलुओं पर महात्मा गांधी के विचारों के आलोक में स्वस्थ्य देखभाल कर्मियों को संवेदनशील बनाने में मदद मिलेगी।
वेबिनार्स का आयोजन महात्मा गांधी से जुड़े अनेक संस्थानों जैसे गांधी शोध संस्थान, गांधीवादी अध्ययन केंद्र, गांधी भवन, गांधी स्मारक निधि इत्यादि के साथ साझेदारी से किया जाएगा। इसके अलावा विश्व के विभिन्न गांधीवादी संगठनों जैसे विश्व शांति के लिए महात्मा गांधी कनाडाई फाउंडेशन, गांधी सूचना केंद्र जर्मनी, अमेरिका के वर्जीनिया का वैश्विक अहिंसा के लिए महात्मा गांधी केंद्र और ऑस्ट्रेलिया के सिडनी स्थित यूटीएस के विशेषज्ञ भी शामिल होंगे।
48 दिन के वेबिनार्स की श्रृंखला का आरंभ 2 अक्टूबर, 2020 को किया जाएगा और प्रतिदिन एक निश्चित समय पर एक सत्र का आयोजन किया जाएगा। इस श्रृंखला का समापन 18 नवंबर, 2020 को राष्ट्रीय नेचुरोपैथी दिवस पर समापन आयोजन के साथ होगा। 18 नवंबर को ही महात्मा गांधी अखिल भारतीय नेचर केयर फाउंडेशन ट्रस्ट के आजीवन अध्यक्ष चुने गए थे और ऐसी सहमति पर हस्ताक्षर किए थे कि उपलब्ध प्राकृतिक चिकित्सा का लाभ समाज के सभी वर्गों के लोगों तक पहुंचाने के प्रयास किए जाएंगे।
विभिन्न कार्यक्रमों के साथ-साथ स्कूलों और कॉलेजों के छात्रों के लिए ऑनलाइन प्रश्नोत्तरी प्रतिस्पर्धा और आम जनता के लिए सोशल मीडिया प्रतिस्पर्धा इत्यादि का भी आयोजन किया जाएगा। एनआईएन पुणे की यह पहल आयुष के दृष्टिकोण को आगे बढ़ाती है जिसमें रोग निवारण और स्वास्थ्य देखभाल शामिल है। साथ ही यह आयुष मंत्रालय के 'आयुष फॉर इम्यूनिटी अभियान से पूरी तरह तालमेल खाता है।
सूचना और प्रसारण मंत्रालय
इफ्फी-53 में जयदीप मुखर्जी की डॉक्यूमेंट्री "अदर रे: द आर्ट ऑफ सत्यजीत रे" दिखाई गई
इफ्फी-53 में "रे पोस्टर मेकिंग" प्रतियोगिता की प्रविष्टियां प्रदर्शित
इफ्फी-53 में सत्यजीत रे पर विशेष खंड
मैंने सत्यजीत रे की कलात्मक रचनात्मकता को लेकर अपनी खुद की अवधारणा प्रस्तुत करने की कोशिश की है: जयदीप मुखर्जी
"अदर रे: द आर्ट ऑफ सत्यजीत रे" फिल्मकार सत्यजीत रे की रचनात्मक प्रतिभा की जड़ों तक पहुंचने की कोशिश है: जयदीप मुखर्जी
इफ्फी-53 में सत्यजीत रे पर विशेष खंड के हिस्से के रूप में जयदीप मुखर्जी की 34 मिनट की गैर-फीचर फिल्म "अदर रे: द आर्ट ऑफ सत्यजीत रे" को 24 नवंबर 2022 को भारतीय पैनोरमा खंड में प्रदर्शित किया गया। पीआईबी द्वारा आयोजित इफ्फी "टेबल टॉक्स" में मीडियाकर्मियों और प्रतिनिधियों से बात करते हुए निर्देशक जयदीप मुखर्जी ने कहा कि ये फिल्म एक बायोग्राफिकल डॉक्यूमेंट्री है जिसमें रे की प्रतिभा को लेकर उनकी अपनी अवधारणा शामिल है।
श्री मुखर्जी ने कहा कि रे की प्रतिभा के विभिन्न रंगों यानी स्केचिंग, कैलिग्राफी, संगीत निर्माण, निर्देशन - इन सबको फिल्म में समग्र रूप से शामिल किया गया है। उन्होंने कहा कि सत्यजीत रे को रचनात्मकता विरासत में मिली थी जो उनके दादा उपेंद्रकिशोर रे चौधरी और पिता सुकुमार सेन से आई थी, लेकिन शांति निकेतन में नंदलाल बोस और अन्य दिग्गजों के सानिध्य में मिला प्रशिक्षण रे के कामों में स्पष्ट रूप से झलकता है।
श्री मुखर्जी ने कहा कि ये फिल्म रे के चरित्र विकास पर अन्य प्रभावों को भी दिखाता है, जैसे विज्ञापन कंपनी डी.जे. कीमार में बिताए उनके वर्ष या फिर प्रोफेसर एलेक्स एरोनसन से पश्चिमी संगीत के नोटेशन सीखना - जो कि उनकी फिल्मों में कई साउंडट्रैक के लिए उनकी रचना और ऑर्केस्ट्रेशन प्रक्रिया का हिस्सा था।
श्री मुखर्जी ने याद किया कि कैसे उन्होंने खुद सत्यजीत रे के साथ ‘अदर रे’ के विचार पर चर्चा की थी, लेकिन इसे आकार देने के लिए कई दशकों तक संघर्ष करना पड़ा। श्री मुखर्जी ने कहा, "लंदन में सर रिचर्ड एटनबरो और रे के अन्य दोस्तों के इनपुट पाने के अलावा, मैंने 2007 में कोलकाता में एक प्रदर्शनी में रे की पेंटिंग और अन्य कार्यों की तस्वीरें लीं।"
निर्देशक ने अगले 2-3 वर्षों में ऋत्विक घटक और मृणाल सेन की जन्म शती के अवसर पर उन पर भी ऐसी ही डॉक्यूमेंट्री बनाने के अपने इरादे के बारे में भी बात की।
इस जगह एक खंड "द वन एंड ओनली रे" भी है - जो कि देश भर के फिल्म उत्साही लोगों द्वारा पुन: डिज़ाइन किए गए रे की फिल्मों के पोस्टर्स की एक फिल्म पोस्टर डिज़ाइन प्रतियोगिता है। इफ्फी-2022 में सत्यजीत रे की दो क्लासिक्स, 1977 की 'शतरंज के खिलाड़ी' और 1989 की 'गणशत्रु' भी दिखाई जा रही है।
निर्देशक जयदीप मुखर्जी के साथ पूरी टेबल टॉक यहां देखें: